六月自西城歸
作者：彭汝礪
朝代：宋

paragraphs: 駕言將西征，呼僕問行李。
吾行無所苟，雖遠親則喜。
癡兒不知事，飲血淚如水。
憶昨唐許邊，逋逃聚蜂蟻。
巔崖寄巢穴，絕險不可邇。
撲滅無先幾，捕督誤詔旨。
是時寡妻病，吾計或可止。
君曰無妾私，促裝勉行矣。
妾病雖云危，姑慈有足恃。
是身如浮雲，永訣或此始。
一馬纔登途，渠魁頭掛市。
猶虞未寧歸，走訃忽在耳。
羈栖二十年，粱肉飽有幾。
單車行四方，歲月幾萬里。
私居乃如寄，方此還之彼。
愛君能知分，嗜苦同甘旨。
誓欲相厥成，完百無一毀。
中流即我棄，我恨無涯涘。
家貧未能去，顧惜尚壯齒。
含愁復于行，嗜祿祇自鄙。
悠悠涉清漢，欲往轅更柅。
滄浪照顔面，不與舊相似。
蓬鬢生雪霜，龜胸點泥滓。
驕陽恰中伏，旱魃方哆侈。
山川惜陰雨，我稼病未起。
高堂蔽重簾，捉扇衣屢褫。
乃茲趨長途，登降遍峛崺。
簡書况有限，暮晚未擔弛。
山名初外朝，岌嶪超衆巋。
晴天出萬象，擾擾誰經記。
濫觴一拳多，結構五丸累。
蛟龍跨鴻濛，殿閣聳碨礧。
或植如劍戟，或覆如釜錡。
或視而錯愕，或行而迤邐。
或大而無當，或立而不倚。
干平七峰老，秀拔匪衆比。
耆舊今所貴，瞻言但擎跽。
馬息聯八疊，培塿看岡屺。
籃轝勞攀牽，卒餓弗克仔。
肺聲幾成雷，背汗欲濡軌。
吾疲尚能徒，走驟托杖履。
豈不有林木，日晝方如燬。
曉行怯霧露，夜涉愁蛇虺。
屋頹茇窮閻，魚餒飯乾米。
田功微粱稻，圃學蕃麻枲。
截筒戶割漆，剝楮人抄紙。
千楓立青冥，萬竹秀披靡。
時時得流泉，濯溉移日晷。
清音有可樂，往往中宮徵。
孰謂彼房陵，千家住清泚。
神仙隠九室，綽約如處子。
安眠費春秋，官爵棄敝屣。
寶公浮杯來，宴坐有舊址。
甘雨隨衆緣，凶年作蕃祉。
欲游嗟不遑，悵望祇懸企。
東西更多山，小大或億秭。
未經夏禹鑿，想待愚公徙。
橫梯險相聯，曲棧危半阺。
避就爲俛眉，循緣或顛趾。
女媧高第一，僅去天尺咫。
黎明登其顛，星宿可俯視。
扶桑出曉日，洞徹及表裏。
丘陵雜繭栗，草木浮糠粃。
補天聞故老，豈或有此理。
天之於空虛，一大器而已。
物或有不完，補之非天恥。
酒觴薦明誠，感嘆至橫涕。
留停仰媯墟，欲至更逶迤。
烟嵐相薰蒸，闇黯常及巳。
雜民久薰陶，頑吏傲鞭箠。
令人愧滿面，虞舜昔居此。
商洛不十舍，惄焉想黄綺。
奔馳浪南北，僶俛慚祿仕。
紛紛昨夜夢，慈母倚門竢。
願騎雙鴻鵠，更挾四騄駬。
言乘溪上舟，出宿城邊址。
峰巒欲飛去，峭拔陵天委。
神奇雜鬼怪，巧絕非劂剞。
龍盤秦世松，玉滴堯時髓。
波瀾雜雲霧，莽蒼在隠几。
平生貪幽勝，短槳行復艤。
一灘復一磧，却望無首尾。
嶄嶄邊傍石，出沒競譎詭。
細垂一絲縷，大作十虎兕。
衝撞非雷霆，震蕩岸欲圮。
黿鼉不能游，蛟蜃得所恀。
懸流落千仞，急疾過發矢。
浮生真如葉，轉足見生死。
篙工相號呼，熟視但如砥。
謂予且從陸，厥計亦非是。
吾生自有分，纖悉不在己。
緬思濠上魚，載顧山梁雉。
未能脫韁鎖，可恨譏鑪錘。
孔臥弗煖席，禹行尚乘櫑。
所慚一無補，虛冒恩私被。
夜凉泛明月，不寐對瀟灑。
鳳林莽何處，草木秀嶷嶷。
槎頭縮項鯿，不減河魴美。
習池今可游，尊酒慰勞只。
鴻雁杳未來，將詩寄雙鯉。